Kaktu iela (Rīga)

Kaktu iela ir iela Rīgā, Kurzemes rajonā, Āgenskalnā. Kaktu iela sākas krustojumā ar Kalnciema ielu un beidzas nosacītā strupceļā iepretīm viesnīcas Park Inn by Radisson Riga Valdemara (adrese: Krogus iela 1) autostāvvietai, pa blakus esošo piebraucamo ceļu ir iespējams nokļūt Krogus ielā. Kopējais ielas garums ir 64 metri, tā sastāv no 1 braukšanas joslas (bez gājēju ietvēm) un ir klāta ar bruģa segumu. Atbilstoši Rīgas valstspilsētas pašvaldības ielu kategorijām tā iekļauta 3. ielu uzturēšanas klasē — mazākas nozīmes, rajona ielas.

Ielā mūsdienās vairs nav saglabājusies apbūve un līdz ar to šobrīd ielā nav reģistrētu adrešu, vienīgā pēc neatkarības atjaunošanas palikusī ēka Kaktu ielā 3 avārijas stāvokļa dēļ nojaukta 2010. gados.

 Vēsture 
Nav precīzas informācijas par ielas rašanās iemesliem, taču uzskatāms, ka pirmoreiz tā minēta 1868. gada Rīgas adrešu grāmatā. 1885. gada 23. maijā pieņemts lēmums bezvārda ielai, kas savienoja Bezdelīgu ielu ar Kalnciema ielu, piešķirt nosaukumu Kaktu iela (, ).Enciklopēdija. Rīgas ielas, 3. sējums. Mārupe : SIA Drukātava, 2009. 265. lpp.,  2. pasaules kara vācu okupācijas laikā ielas nosaukums bija Winkelstraße. 1940. gada Rīgas pilsētas plānā redzams, ka ielā numerācija bijusi tikai diviem zemesgabaliem. Arī padomju varas gados iela saglabāja sākotnēji doto vārdu — Kaktu iela.

Saistībā ar plānotajiem Vanšu tilta (tolaik paredzamais nosaukums — Gorkija tilts) kompleksa izbūves darbiem, ielā esošā apbūve 1976. gada 13. jūnijā apstiprināta nojaukšanai paredzēto ēku sarakstā. Iepriekšminētā tilta un tā pievedceļu atklāšanas brīdī 1981. gada vasarā, ielā apbūve bija saglabājusies tikai vienā gruntsgabalā (Kaktu iela 3). un turpmāk iela kalpoja kā zemesceļš.

Rīgas dome 2015. gada 7. jūlijā pieņēma lēmumu Nr. 2780 "Par Kaktu ielas nosaukuma likvidēšanu neizbraucamam Kaktu ielas posmam", ar kuru dabā vairs nepastāvošs ielas savienojums ar tagadējo Krišjāņa Valdemāra ielu tika svītrots, oficiāli ielu padarot par strupceļa. Jaunas viesnīcas Park Inn by Radisson Riga Valdemara ēkas celtniecības laikā (sākotnēji paredzēta Hilton Garden Inn viesnīca) 2015.—2016. gadā tika labiekārtota apkārtne, tostarp Kaktu iela izbūvēta kā bruģēta iela.

 Ielas raksturojums 
Kaktu iela sākas neregulējamā T veida krustojumā ar Kalnciema ielu iepretim Rīgas Baleta skolai Kalnciema ielā 12 un virzās ziemeļu virzienā. Neveidojot savienojumus ar citiem ceļiem, Kaktu iela beidzas iepretim viesnīcas Park Inn by Radisson Riga Valdemara autostāvvietai, taču pa piebraucamo ceļu minētajai autostāvvietai iespējams nokļūt Krogus ielā. Brauktuve visā garumā klāta ar betona bruģa segumu, ierīkots ielu apgaismojums, savukārt gājēju ietves nav izbūvētas.

Ielā organizēta divvirzienu satiksme un, saskaņā ar uzstādītajām ceļa zīmēm, abās brauktuves pusēs aizliegta transportlīdzekļu apstāšanās un stāvēšana. Krustojumā ar Kalnciema ielu nav ierīkota gājēju pāreja, papildu tam Kalnciema ielas pāra numuru pusē uz ietves uzstādītas barjeras, liedzot gājējiem iespēju no Kaktu ielas puses šķērsot Kalnciema ielu. 2020. gada septembrī Eiropas Mobilitātes nedēļas ietvaros Āgenskalna teritorijā starp Daugavgrīvas, Kalnciema, Melnsila, Lapu, Nometņu, Bāriņu ielu un Aleksandra Grīna bulvāri tika ieviesta atļautā braukšanas ātruma zona 30 km/h, līdz ar to pieļaujamais ātrums Kaktu ielā samazināts no 50 km/h līdz 30 km/h.

 Ielu savienojumi 
Kaktu iela ir savienota ar šādām ielām:
 Kalnciema iela (neregulējams T veida krustojums)
 Krogus iela (neoficiāls savienojums, braucot pa piebraucamo ceļu viesnīcas Park Inn‎ by Radisson Riga Valdemara autostāvvietai)

 Sabiedriskais transports 
Kaktu ielā nepastāv sabiedriskā transporta satiksme, kā arī dažādu pilsētā notiekošo pasākumu laikā iela netiek izmantota sabiedriskā transporta maršrutu apvedceļos. Tuvākās autobusu, tramvaju un trolejbusu pieturvietas nokļūšanai pilsētas centrā un vairumā Daugavas kreisā krasta apkaimju, kā arī atsevišķās Daugavas labā krasta apkaimēs, atrodas pie Latvijas Valsts vēstures arhīva Kalnciema, Krišjāņa Valdemāra un Slokas ielas krustojuma tuvumā (rēķinot no ielas sākuma — aptuveni 150 metrus tālu). Savukārt alternatīva nokļūšanai pilsētas centrā — autobusu un trolejbusu pietura Daugavgrīvas ielā aiz krustojuma ar Kalnciema ielu — rēķinot no ielas sākuma, atrodas aptuveni 330 metrus tālu.

 Adresācijas objekti 

 Esošie 
Šobrīd Kaktu ielā nav reģistrētu adrešu (dati uz 2024. gada jūniju).

 Bijušie 
Zemāk pieejamajā tabulā uzskaitītas iepriekš spēkā esošās adreses Kaktu ielā.

FotoattēlsAdreseIzmantošanas veidsCeltniecībaArhitekts/-iPapildinformācija <center>75px <center>Kaktu iela 3 <center>Dzīvojamā ēka Pēc 1990. gadiem ilgus gadus neapdzīvota, nojaukta 2010. gados.

 Pasta indekss 
Kaktu ielai piekritīgajai vienīgajai adresei pasta indekss bija LV-1048 un teritoriju apkalpojošā VAS "Latvijas Pasts" sniegto pasta pakalpojumu vieta, pēc pasta nodaļu tīkla optimizācijas, atradās Slokas ielā 60 (Rīgas 7. pasta nodaļa), iepriekš Slokas ielā 33 (Rīgas 48. pasta nodaļa, līdz 2010. gada 16. martam).

 Skatīt arī 
 Āgenskalns

 Atsauces 

 Ārējās saites 
 Viena māja ielā, raidījuma Ielas garumā ieraksts portālā replay.lsm.lv

Kategorija:Ielas Āgenskalnā
Kategorija:Kurzemes rajons